Як зазначыў праваабаронца Раман Кісляк, сама скарга была зарэгістравана 24 кастрычніка 2012 года, але інфармацыя пра гэта з’явілася толькі зараз. Кісляк нагадаў, што на працягу 2004–2005 гадоў аўтары скаргі былі асуджаныя на розныя тэрміны пазбаўлення волі па абвінавачванні ў злоўжыванні службовым становішчам і пасобніцтве ва ўхіленні ад выплаты мытных плацяжоў групай асобаў. Абвінавачванне грунтавалася на фактах, калі на беларускай мяжы ў Брэсце мытнікі афармлялі транзіт вялікагрузных аўтамабіляў, але ў Польшчу гэтыя машыны не траплялі. Пазней асуджаным па згаданай справе быў таксама прад’яўлены грамадзянскі пазоў, паводле якога яны мусяць сплаціць ад 80 мільёнаў да 2 мільярдаў рублёў.